Hotel Cæsar

***Hotel Cæsar*** er en norsk såpeopera som ble sendt på TV 2 fra 1998 til 2017. 

Den første episoden ble sendt 24. oktober 1998, og frem til 14. desember 2017 ble det sendt 3123 episoder, noe som gjør *Hotel Cæsar* til den lengstlevende såpeserien i Skandinavia gjennom tidene. *Hotel Cæsar* var lenge også den dramaserien i Norden som hadde blitt sendt lengst, men i april 2018 ble den forbigått av den finske såpeserien *[[Salatut elämät]]* (1999–).

## Historie
Serien fikk sin første Gullrute-pris da Anette Hoff for sin innsats i serien fikk prisen for beste TV-skuespiller under Gullruten 1999. To år senere vant *Hotel Cæsar* prisen i klassen beste hverdagsdrama/såpe under Gullruten 2001. Sossen Krohg og Anette Hoff ble under Gullruten 2010 hedret med æresprisen for deres innsats i serien gjennom tolv år. Under Gullruten 2013 var *Hotel Cæsar* nominert i klassen beste TV-drama, men *[[Halvbroren]]* vant prisen.

Serien ble produsert av Metronome Spartacus, og det meste av serien ble spilt inn i selskapets studioer på Gamle Myrens Verksted på Torshov i Oslo. TV 2 hadde i 2010 brukt totalt over en milliard kroner på å kjøpe senderettighetene til serien, omtrent 100 millioner årlig. Å produsere en time med Hotel Cæsar koster dermed cirka en million kroner. Omtrent 120 arbeidere var høsten 2006 involvert i produksjonen av serien.

Gjennom de 19 år serien ble sendt varierte seertallene, og det har flere ganger vært usikkert om serien ville fortsette med bestilling av nye episoder fra TV 2. Serien hadde en topp i seertall tidlig på 2000-tallet, før tallene på lineær TV gikk gradvis nedover samtidig som seertallene på nett-TV gikk oppover. Seerne ble samtidig også eldre, og dermed mindre «kommersielt interessante». Dermed ble det ytterligere usikkerhet rundt TV 2s satsing på serien, som særlig viste seg fra rundt 2015.

Først ble det varslet en pause i innspillingen av serien 10. februar 2015. Det var da spilt inn episoder som ble sendt fram til slutten av 2015. De siste årene i forkant av dette hadde seertallene ligget på mellom  og , og det var derfor usikkert om TV 2 ville bestille en ny sesong av serien. Den siste sesongen som ble spilt inn fikk en noe annen profil enn de foregående, i et forsøk på å stabilisere og forhåpentligvis øke seertallene. TV 2 varslet så den 5. mai 2015 at de hadde bestilt en ny sesong av serien, som medførte at *Hotel Cæsar* ble forlenget til slutten av 2016. Dermed startet produksjonen av serien opp igjen høsten 2015, for å spille inn episoder til å sendes i 2016, og 1. mars 2016 varslet TV 2 at de bestilte 50 nye episoder av serien som skulle bli sendt gjennom 2017. De nye episodene skulle kun sendes på TV 2 Sumo, og med 50 episoder fordelt på ett år ble det kun sendt tilsvarende én episode per uke. Siste episode ble spilt inn 16. november 2016. Siste lineære episode av *Hotel Cæsar* ble sendt på TV 2 15. desember 2016 og første episode som kun ble sendt på TV 2 Sumo ble publisert 2. januar 2017. Til slutt varslet TV 2 31. mars 2017 at de ikke kom til å bestille ytterligere episoder av *Hotel Cæsar* og at serien med det ville bli avsluttet etter at alle de til da produserte episodene var publisert. Siste episode av *Hotel Cæsar* ble gjort tilgjengelig på TV 2 Play 14. desember 2017.

## Handling
Serien handler om den rike familien Anker-Hansen og deres konsern. Oslo-hotellet Hotel Cæsar er selve kronjuvelen i konsernet, og serien følger livet til Anker-Hansen-familien, herunder deres ofte kompliserte relasjon til forskjellige personer fra familien Krogstad, og til de øvrige ansatte ved hotellet.

### 1998&ndash;2005
Fra starten av var konsernsjef og enkemann Georg Anker-Hansen (Toralv Maurstad) en av de mest sentrale figurene i serien, og hans gryende romanse med eskortepiken Ninni Krogstad (Henriette Lien) var hovedhistorien. Etter et år døde Georg, og Ninni arvet hele konsernet, noe som førte til store konflikter med Georgs dominerende mor, Astrid (Sossen Krohg), og ikke minst hans barn, Juni (Anette Hoff), Jens August (Kim Kolstad) og Julie (Elin Sogn).

Så langt var serien for det meste inspirert av historien til Janni Spies, der Janni Brodersen giftet seg med den langt eldre danske reiselivskongen Simon Spies, og arvet mange millioner da han døde. Det ga ideen til hotellkongen Georg Anker-Hansen og eskortepiken Ninni Krogstad.

Historien til Georgs datter Juni var også svært sentral i starten, siden hun var alkoholiker og slet med sitt forhold til alkoholen. Dette vakte stor oppsikt i norske medier. Enda større oppmerksomhet fikk serien da halvsøsknene Jens-August (Kim Kolstad) og Charlotte Iversen (Kristin Frogner) innledet et forhold uten å vite at de var søsken.

Senere har serien hatt fokus på temaer som rasisme, mobbing, kidnapping, voldtekt, abort, rollekonflikt, adopsjon, smugling, narkotika, pyromani, homofili, mord, selvmord, incest, telefoner til klarsynte på arbeidsgivers regning og en rekke andre kontroversielle tema.

Høsten 2004 ble episode nr. 1&nbsp;000 av serien sendt, hvor Toralv Maurstad gjorde en gjesteopptreden som Georg i drømmene til noen av figurene.

### 2006-2009
I januar 2006 skiftet serien karakter og fremsto som en nyskapende, moderne og mer ungdommelig såpeserie med mer action, humor, sex, vold og drama. Serien fikk massiv mediepublisitet på grunn av dens kontroversielle innhold og tidlige sendetid. Etter den plutselige endringen i serien sank seertallene betraktelig, og dette resulterte i at forfatterne fra og med nyttår 2007 gradvis returnerte til den gamle stilen og gjorde serien mer familievennlig.

I seriens løp er det stort sett familien Anker-Hansen som har stått i sentrum for intrigene, sammen med de ansatte på hotellet. I begynnelsen var hovedintrigen plassert rundt 23 år gamle Ninni Krogstad, som jobbet som ekskortepike og ble forelsket i den langt eldre Georg Anker-Hansen, et forhold som fikk store ringvirkninger for familien. Georg bodde på dette tidspunktet sammen med sin mor, Astrid Anker-Hansen, som var bundet til rullestolen etter den store hotellbrannen i 1988, og etter at hans tidligere kone Ingeborg Thorax Anker-Hansen, måtte gi tapt for kreft i 1994. Ekteskapet med Ingeborg hadde resultert i barna Juni, Julie og Jens-August, men ekteskapet var langtfra stabilt gjennom årene – ettersom det etter kort tid kom frem at Charlotte Iversen, datteren til Ingrid Iversen i resepsjonen, var resultatet av Georgs lange affære med resepsjonisten.

År senere kom det frem at Ingeborg Anker-Hansen også hadde hatt en utenomekteskapelig affære med Harald Hildring, som hadde resultert i Julie Anker-Hansen – og Julie, som var familiens kunstner og sorte får, fikk vite om dette gjennom morens dagbøker. Julie hadde dessuten holdt Georg ansvarlig for morens sykdom og er den av søsknene som har lettest for å kjempe imot familiekonsernets interesser.

Jens August kom ut av fengsel i starten av serien, høsten 1998, etter å ha kjørt i alkoholpåvirket tilstand og drept en ung gutt. Han hadde også en fortid med farens nye flamme, Ninni, og forholdet mellom Jens August og Ninni er hele tiden latent.

I siste episode før sommeren 2007 kom Jens August tilbake til serien, etter at han strandet på en øy etter en flyulykke noen sesonger tidligere. Flyet var sabotert av en av kontaktene til Scott Wallace, broren til Rolv Espevoll.

I november 2007 planla Juni Anker-Hansen og Jens-August Anker-Hansen å selge Virtual Window. Magnus Falsen presenterte Virtual Window for losjen, Vox Populi, som virket positive til kjøp.

I 2008 kom det nye fjes til Hotel Cæsar, deriblant Gaute Ormåsen som kom på 2.-plass i Idol 2003 i rollen som musikeren og bartenderen Marius Nordheim, og Per Christian Ellefsen som spiller forretningsmannen Tom Ivar Hove. I tillegg ble seerne introdusert for to av døtrene til Tom Ivar Hove.

Høsten til vinteren 2008 døde Tom Ivar Hove. Siden Cathrine Hove, hans eldste datter, stod bak alt, vet ingen nøyaktig hva som har skjedd.

Våren 2009 kom Victoria Lunde, Junis datter, tilbake til serien etter mange år i Brussel. Hun var da alkoholiker, noe hun nok arvet etter sin mor. I starten holdt Victoria dette skjult, men høsten 2009 fikk Juni vite dette.

Våren 2009 gikk Cathrine Hove ut av Anker-Hansen konsernet og startet sin egen hotellkjede, Black Diamond. Jens August blir med henne, men vender tilbake til familien høsten 2009.

Høsten 2009 døde Liv da hun ble påkjørt i Oslo sentrum, men opptrådte en tid etter dette i serien som Jens Augusts «syner». Ragnar Lunde hadde også en gjesterolle høsten 2009, og han hadde da giftet seg med en asiatisk kvinne. Da han reiste igjen, tok han med seg sin datter, Victoria, til avrusning i Brussel.

Senere denne høsten kom Runa, Bea Jørgensens datter, inn i serien. Hun innledet etter hvert et forhold til Goggen Anker-Hansen, som også kom inn i serien denne høsten.

### 2010
I februar 2010 feires Astrids hundreårsdag i episode 2000. I slutten av denne episoden besvimer Astrid, og det viser seg at hun har hjerneblødning. Hun overlever, men mister taleevnen. Astrid dør imidlertid i mars 2010.

Denne våren finner Juni ut at hennes mor ikke er Ingeborg, slik hun har trodd i alle år, men derimot hennes tidligere barnepike, Dagny Dallimore (som kom inn i serien i slutten av 2009). Hun får også vite at hun har en søster i Australia (der Dagny bodde fra hun ble sendt vekk av familien da hennes forhold til Juni ble for nært), Rose, og hun drar dit for å finne henne.

Junis datter, Victoria, er ferdig med behandlingen i Brussel, og vender tilbake til Oslo i april 2010.

Denne våren går også Cathrines hotellkjede, Black Diamond, konkurs som følge av at kjedens investor, Elliot Hiltun, blir arrestert for økonomisk kriminalitet, og dermed får alle sine økonomiske midler sperret. Aksjene I Anker-Hansen-konsernet som Cathrine hadde skaffet seg, ble dermed overført til en sveitsisk bank. Senere blir de fleste aksjene solgt videre til Eva Rosenkrantz' fetter, Hans-Herman Rosenkrantz. Han flytter sammen med sin datter tilbake til Norge etter å ha bodd i USA i flere år.

Cathrine gifter seg høsten 2010 med Hans-Herman Rosenkrantz, som senere samme høst dør av kreft i bukspyttkjertelen. Hans datter, Hermine, arver hans aksjer, men en verge skal ha ansvar for disse frem til hun fyller 25. Vergen blir først Cathrine, men om Hermine ønsker kan hun bytte verge til Eva. Dette gjør hun senere, og Eva har dermed flertall i styret alene.

I en vase hun arvet fra Astrid Anker-Hansen finner Dagny Dallimore et brev hvor Astrid forteller at hun fikk en datter, Ragnhild Anker, med Dagnys far, presten Edvard Salvesen. Hun bodde i Frankrike i en del år og Dagny driver et detektivarbeid for å spore henne opp. Jens August og Victoria forteller henne først at Ragnhild er død, men Victoria forteller noen uker senere at Ragnhild har endret etternavn til Røed og bor i Sandefjord.

Sommelier Alexander Löw og Bea Jørgensen blir kjærester. Det viser seg at han har bilder på mobiltelefonen av datteren hennes Runa sovende og Bea kaster ham ut.

I siste episode av 2010, episode 2125, hadde Juni og Dagny invitert Dagnys halvsøster Ragnhild Røed (Mona Levin) til Ankerseteren for å møte familien Anker-Hansen. Imidlertid går strømmen mens de forbereder middagen, og de setter derfor ut stearinlys og parafinlamper. Storm klarer senere på kvelden å reparere sikringene. Men så velter Jens August og Eva en lysestake underveis i en krangel, og det begynner å brenne i et teppe det er sølt parafin på. Samtidig eksploderer sikringsskapet, og Ankerseteren står i flammer.

### 2011
Tre personer omkommer i en brann, mens Jenny Augusta påføres alvorlige brannskader og havner i koma. Etter tapet av kjæresten Cecilie forlater Storm serien ved å melde seg inn i Fremmedlegionen. Som følge av at Ragnhild Røed er identifisert, blir et testamentvedlegg opplest som gir henne en betydelig aksjepost i Anker-Hansen-konsernet. Da hun allerede er død, tilfaller arven hennes ektemann Arnfinn Lycke.

Roger Nyman tiltrer som resepsjonssjef, og både han og datteren Vanessa introduseres. Roger innleder et forhold til Bea. Samtidig preges serien av skiftende forhold og maktkamper, blant annet mellom Eva og Jens August, samt Cathrine og Arnfinn. Cathrine blir gravid og hevder Arnfinn er faren, men det viser seg senere at Pelle er barnets far, noe som fører til at det planlagte bryllupet mellom Cathrine og Arnfinn avlyses.

Eva og Jens August arbeider videre med prosjektet Fugleholmen Eco Retreat. Perioden preges av helseproblemer, dødsfall og skandaler, blant annet en iscenesatt sexvideoaffære som fører til at Juni mister stillingen som konsernsjef, og Jens August overtar rollen. Cathrine avsløres senere for å ha motarbeidet konsernet økonomisk.

I etterkant søker flere hevn. Goggen gifter seg med Hermine og overfører råderett over aksjer, mens Cathrine planlegger sabotasje av Fugleholmen Eco Retreat ved å plassere en sprengladning ved en gasstank. Da åpningen fremskyndes, må hun forsøke å desarmere bomben før detonasjon.

### 2012
Året innledes med at Hermine blir påkjørt og drept. Cathrine skjuler sin rolle i ulykken, og Goggen melder seg for politiet før tekniske undersøkelser avslører Cathrine som skyldig. Hun blir senere arrestert i Monaco.

Flere forhold brytes og etableres, blant annet mellom Jens August og Vanessa, Arnfinn og Juni, samt Bea og Pelle. Samtidig oppstår betydelige økonomiske problemer i Anker-Hansen-konsernet, med interne konflikter om satsingen på prosjektene *Byen i byen* og hjertesenteret. Uenighetene fører til maktkamp i ledelsen og skiftende allianser.

Runa får diagnosen leukemi og gjennomgår alvorlig sykdom, inkludert blodforgiftning og tilbakefall. Det avdekkes senere at hennes far er Jan, som dør etter en voldshendelse. Bea tilstår etter hvert å ha forårsaket skadene som førte til hans død og blir arrestert.

Tom reiser til Afghanistan etter at hjertesenteret skrinlegges, og blir senere drept i et skyteangrep. Dette får store konsekvenser for Arnfinn og Juni. Samtidig preges hotellet av en periode med karantene etter mistanke om dødelig virus, noe som skaper kaos og tillitsbrudd blant ansatte og ledelse.

Konsernet rammes av svindel, økonomisk kollaps og interne maktspill. Jens August blir valgt til konsernsjef, men beslutninger knyttet til *Byen i byen* fører til konkurs. Hotellene selges på tvangsauksjon, og Hotel Cæsar går til slutt til en ukjent kjøper, som viser seg å være Albert.

### 2013-
Det blir først kjent at Albert har kjøpt Hotel Cæsar, men dette viser seg å være feil da Anish Singh trer frem som eier og største aksjonær med 80 % av aksjene. Juni blir midlertidig nektet adgang til hotellet, og Singh innfører blant annet ulovlig overvåking, til tross for protester fra ledelsen.

Runa får bekreftet at leukemien har kommet tilbake. Hun velger å holde dette skjult for de fleste, men dør senere omgitt av sine nærmeste, med Storm til stede.

Eva forsøker å ta tilbake kontrollen over hotellet ved å bli administrerende direktør under Singh, og senere aksepterer hun et tilbud om å få Hotel Cæsar dersom hun gifter seg med ham. Bryllupet finner sted på en båt i Oslofjorden.

Samtidig avdekkes det at flere personer bærer på sterke hevnmotiver. Mai Nguyen Volderhaug ønsker hevn på Eva etter at ektemannens selskap gikk konkurs, noe som førte til hans selvmord. Arnfinn Lycke har også truet Jens August etter å ha blitt utnyttet økonomisk.

Det avsløres at en bombe er plassert i maskinrommet på båten. Like før sesongen avsluttes, blir det klart at det er Mai som står bak bomben, og handlingen ender idet bomben skal detonere.

### 2017
Dette blir etter alt å dømme den siste sesongen med *Hotel Cæsar*.

## Talentkonkurransen ''Jakten på en Cæsarstjerne''
I 2006 sendte TV 2 en talentkonkurranse hvor deltakerne kunne konkurrere om å få en fast rolle i *Hotel Cæsar*. Serien bestod av seks episoder, som alle ble sendt i løpet av en uke i januar. Her skulle 12 unge skuespillere (seks jenter og seks gutter) konkurrere om to nye roller i serien. Deltakerne måtte være mellom 16 og 25 år, men tidligere skuespillererfaring var ingen betingelse. To deltakere måtte forlate konkurransen i hver episode. Juryen bestod av Anette Hoff, Tom Sterri og Kjetil Indregard. Produsent var Trond Berg-Nilssen.

Seieren gikk til Kim-Daniel Sannes og Nathalie Tonga, som dermed fikk rollene som søskenparet «Liv» og «Storm». Ved siden av dem deltok Stian Nilsen (finale), Maria Brekke Voss (finale), Erik Bailey, Charlotte Brænna, Julie Marie Lindvik, Marte Engan, Kim Eidhagen, Espen Klæboe, Nicolay Hallem Kristiansen og Karoline Sanna.

Over 3000 søkte om å få bli med. Innspillingen foregikk sommeren 2005.

350 000 fulgte *Jakten på en Cæsarstjerne* i snitt, mens finalen ble sett av 425 000. Seerandelen lå i snitt på 24 %.

## Produksjon
Det er Peter Emanuel Falck og Christian Wikander som har skapt og utviklet serien. De har tidligere stått for TV-serier som *[[Familiesagaen De syv søstre]]* (1996&ndash;2000) og *[[Tre kronor (TV-serie)|Tre kronor]]* (1993&ndash;1997) samt den norske komiserien *[[Far og sønn]]* på TV 2. De har også laget den svenske versjonen av *Hotel Cæsar*, *[[Hotel Seger]]*, som ble en fiasko i Sverige.

Serien produseres av Metronome Spartacus i et studio på Torshov i Oslo og hovedprodusent er Cæsar-veteranen Tom Sterri. Selskapet ble etablert i 1998 av Metronome Film & Television, som da eides av Schibsted og det nederlandske Endemol. Det fikk samme år en femårskontrakt om produksjon av *Hotel Cæsar* med i alt 900 episoder. Kontraktsverdien var cirka 350 millioner kroner, noe som gjorde Metronome til et av Norges største produksjonsselskaper. Selskapet holdt til i Sandakerveien 24C på Myrens Verksted i Oslo. Det var også her brorparten av serien ble spilt inn.

Rettighetene til serien eies av Rettighetsselskapet Intrige. 

Det har vært mellom 30 og 185 episoder pr. sesong. Fra og med sesong 24 har hver sesong bestått av 185 episoder, med unntak av sesong 29 som bestod av 170 episoder. TV 2 har en intensjonsavtale med Metronome Spartacus om produksjon av serien frem til 2016.

Serien ble sendt bredformat (16:9) fra 2005 og i HD fra januar 2011.

### Medvirkende
Liste over tidligere rollefigurer i Hotel Cæsar

### Produksjonsstab
* Regissører
* Forfattere (Manus, storyline)

## Seertall
Gjennom de 19 år serien ble sendt varierte seertallene for *Hotel Cæsar* betydelig. Seriens høyeste seertall var i 2000 da i gjennomsnitt 661&nbsp;000 seere så hver episode. Også den enkeltepisoden med høyest seertall ble vist høsten 2000, da en episode hadde 900 000 seere (50 prosent markedsandel). Fra 2000 gikk seertallene opp og ned, men likevel jevnt nedover på lineær TV. Høsten 2006 hadde serien i gjennomsnitt omtrent 400&nbsp;000 seere. I januar 2012 så 352&nbsp;000 seere i gjennomsnitt serien, noe som innebar en markedsandel på 22,4 prosent, før seertallene nådde et bunnpunkt høsten 2016 da i snitt 199 000 seere fulgte episodene. I løpet av de årene serien ble sendt steg imidlertid seertallene på nett-TV, og i 2012 var det omkring 30 000 visninger per episode på TV 2 Sumo. År for år har seeroppslutningen utviklet seg slik:

* 2000: 610 000 seere
* 2001: 522 000 seere
* 2002: 517 000 seere
* 2003: 481 000 seere
* 2004: 470 000 seere
* 2005: 429 000 seere
* 2006: 341 000 seere
* 2007: 338 000 seere
* 2008: 381 000 seere
* 2009: 351 000 seere
* 2010: 342 000 seere
* 2011: 297 000 seere
* 2012: 334 000 seere (snitt) &ndash; 337 000 seere (vår), 326 000 seere (høst)
* 2013: 293 000 seere (vår), 251 000 seere (høst)  
* 2014: 254.000 seere (vår), 259.000 seere (høst)
* 2015: 240 000 seere (snitt) &ndash; 233 000 seere (høst)
* 2016: 199 000 seere (høst)

## Se også
* Liste over tidligere rollefigurer i Hotel Cæsar
* Hotel Cæsar-regissører
* Hotel Cæsar-forfattere
* *[[Hotel Seger]]* (svensk versjon av Cæsar)

## Referanser og fotnoter


## Eksterne lenker
* 
*